Alkuperänimityksen ja maantieteellisten merkintöjen suojasta annetun asetuksen (ETY) N:o 2081/92 6 artiklan 2 kohdassa tarkoitettu rekisteröintihakemuksen julkaiseminen

(2003/C 246/06)

Tämä julkaiseminen sisältää oikeuden vastustaa rekisteröintiä mainitun asetuksen 7 ja 12 d artiklassa tarkoitetulla tavalla. Väitteet hakemusta vastaan on tehtävä jäsenvaltion, WTO:n jäsenvaltion tai 12 artiklan 3 kohdan mukaista menettelyä noudattaen hyväksytyn kolmannen maan toimivaltaisen viranomaisen välityksellä kuuden kuukauden kuluessa julkaisemisesta. Julkaiseminen perustellaan seuraavilla tekijöillä ja erityisesti 4 kohdan 6 alakohdalla, joiden mukaan hakemus katsotaan perustelluksi asetuksessa (ETY) N:o 2081/92 tarkoitetulla tavalla.

NEUVOSTON ASETUS (ETY) N:o 2081/92

REKISTERÖINTIHAKEMUS: 5 ARTIKLA

SAN (x) SMM ( )

Asiakirjan kansallinen numero: 97

1. Jäsenvaltion toimivaltainen viranomainen Nimi: Subdirección General de Sistemas de Calidad Diferenciada - Dirección General de Alimentación - Secretaría General de Agricultura y Alimentación del Ministerio de Agricultura, Pesca y Alimentación de España

Osoite: Paseo de la Infanta Isabel, 1, E-28071 Madrid

Puhelin (34) 913 47 53 94

Faksi (34) 913 47 54 10

2. Hakijaryhmittymä 2.1 Nimi: a) Cooperativa Agrícola Sant Bartomeu

b) Mateu-Mairata, SL

c) Distribuidora Alimentaria Mallorquina, SA

d) José Campins Reynés

2.2 Osoite: a) Ctra. Fornalutx, 8 - E-07100 Sóller (Mallorca)

b) C/ Ses escoles, 4 - E-07314 Selva (Mallorca)

c) C/ Gremi Sabaters, 72 - E-07009 Palma de Mallorca

d) C/ Arnau Tugores, 1 - E-07360 Lloseta (Mallorca)

2.3 Kokoonpano: Tuottaja/jalostaja (x) muu ( )

3. Tuotelaji: Oliiviöljy - Perustamissopimuksen liitteen II luokka 1.5

4. Tavaraerittely (tiivistelmä 4 artiklan 2 kohdan edellytyksistä)

4.1 Nimi: "Aceite de Mallorca" tai "Aceite mallorquín" tai "Oli de Mallorca" tai "Oli mallorquí"

4.2 Kuvaus: Ekstra-neitsytoliiviöljy, jota valmistetaan Olea Europea L -hedelmän Mallorquina- tai Empeltre-, Arbequina- ja Picual-lajikkeista mekaanisin tai fysikaalisin menetelmin, jotka eivät muuta jalostetun hedelmän aromia, makua ja ominaisuuksia.

Alkuperänimityksellä "Aceite de Mallorca" suojattujen öljyjen fysikaaliskemialliset ominaisuudet ovat seuraavat:

- Happamuus: enintään 0,8°

- Peroksidin määrä: enintään 18 meq O2/kg (20 meq O2/kg niiden oliivien osalta, joita säilytetään oliivipuristamossa lokakuuhun asti)

- Ultraviolettisäteilyn imukyky K270: enintään 0,20

- Kosteus: enintään 0,1 prosenttia

- Epäpuhtaudet: enintään 0,1 prosenttia

Mallorcan öljyn aistinvaraiset ominaisuudet eroavat selvästi muista öljyistä. Öljyjä on kahdenlaisia: hedelmäisiä ja makeita. Hedelmäisen öljyn maku on mantelimainen, makea ja hedelmäinen. Öljy on hiukan pistävä ja kitkerä, muttei lainkaan karvas. Makeassa öljyssä hallitsevana on luonnollisesti makea maku. Öljy ei ole juuri lainkaan pistävä tai kitkerä, kun taas hedelmäisiä makuvivahteita (manteli, oliivin hedelmäliha, muiden hedelmien hedelmäliha, kypsä vihreä omena) ei huomaa juuri lainkaan.

Mallorcan öljyn väri vaihtelee kullankeltaisesta vihertävän keltaiseen lähinnä oliivin sadonkorjuun ajankohdan mukaan.

4.3 Maantieteellinen alue: Oliiveja tuotetaan ja öljyä valmistetaan kaikissa Baleaarien saarten itsehallintoalueeseen kuuluvan Mallorcan saaren kunnissa.

Pakkausalue on sama kuin tuotanto- ja valmistusalue.

4.4 Alkuperätodisteet: Öljypuristamoihin tulevat oliivit ovat sallittuja lajikkeita, jotka ovat peräisin sääntelyneuvoston ylläpitämiin oliiviviljelmien rekisteriin merkityistä oliivitarhoista, joita sääntelyneuvosto myös valvoo.

Oliivit murskataan ja öljy puristetaan öljypuristamorekisteriin merkityissä öljypuristamoissa.

Saatu öljy analysoidaan fysikaaliskemiallisin ja aistinvaraisin menetelmin. Vain kaikki valvontamenettelyt läpäisseet öljyt pakataan ja kaupataan alkuperänimityksellä varustettuna. Valvontaelimen antama numeroitu vastaetiketti takaa sen, että alkuperänimityksellä suojatut öljyt täyttävät tavaraerittelyn vaatimukset.

Öljy varastoidaan öljypuristamoihin ja se pakataan öljypuristamoissa ja rekisteröidyissä pakkaamoissa ja tukkukaupoissa, joissa on asianmukaiset laitteet öljyn säilyttämiseksi.

Sääntelyneuvosto tarkastaa valvontaelimenä öljyn laadun säännöllisesti varmistaakseen, että valmistetut tuotteet vastaavat tavaraerittelyn vaatimuksia.

4.5 Viljelymenetelmä/Valmistusmenetelmä: Mallorcan oliiviviljelmät sijaitsevat pääosin vuoristossa hyvin epätasaisessa maastossa. Oliiveja kasvatetaan Mallorcalle tyypillisillä pengermillä, jotka pitävät mullan koossa ja mahdollistavat viljelyn rosoisessa maastossa. Näiden rakennelmien ansiosta sadevettä voidaan käyttää mahdollisimman paljon, ja ne vähentävät myös eroosiota.

Mallorcalla viljellään usein oliivia ja kasvatetaan samanaikaisesti mallorcalaista lammasrotua. Lampaat syövät sekä rikkaruohot että tuottavat orgaanista lannoitetta, joka tuo puulle lisäravinteita.

Kun oliivit ovat kypsyneet riittävästi, ne kerätään lypsämällä, kopistelemalla tai ravistelemalla. Oliivit kuljetetaan vahvistettujen edellytysten mukaisesti, jotta hedelmä ei vahingoitu.

Oliivit varastoidaan öljypuristamoihin tätä tarkoitusta varten varatuille alueille. Varastointilämpötila saa olla enintään 25 °C. Tällä tavoin varmistetaan, että varastointiaika on lyhyt, ja estetään oliivien pilaantuminen, jotta niistä voidaan valmistaa öljyä.

Oliivista on puristettava öljy 48 tunnin kuluessa sadonkorjuusta.

Hedelmät puhdistetaan ja huuhdellaan lehtien, kantojen, mullan ja lian irrottamiseksi. Tämän jälkeen ne murskataan öljyn puristamiseksi. Hedelmät puristetaan mekaanisesti eli oliivit murskataan massaksi (lämpötila enintään 28 °C), öljy erotellaan kasvisvedestä ja se varastoidaan. Lopuksi valmis oliiviöljy arvioidaan ja luokitellaan.

Pakkaaminen on tehtävä maantieteellisesti rajoitetulla alueella hakijaryhmittymän määrityksen mukaisesti. On välttämätöntä, että tuote pakataan maantieteellisesti rajoitetulla alueella, jotta:

- varmistetaan, että tuote voidaan jäljittää ja tarkastukset voidaan tehdä. Alkuperänimityksen "Aceite de Mallorca" sääntelyneuvoston valvonta- ja todistuselimen maantieteellinen alue kattaa ainoastaan Mallorcan saaren. Sääntelyneuvoston valvonta- ja todistusjärjestelmän avulla voidaan varmistaa Mallorcan oliiviöljyn jäljitettävyys ja alkuperä aina kun pakkaaminen on tehty Mallorcassa eikä kyseessä olevan tuotantoalueen ulkopuolella.

Koska oliiviöljy on nestemäinen tuote, se sekoittuu helposti muiden aineiden (esim. muualta peräisin olevien öljyjen) kanssa. Jos siis pakkaaminen sallittaisiin tuotantoalueen ulkopuolella, oliiviöljyn suojaaminen alkuperänimityksellä vaarantuisi.

- säilytetään Mallorcan oliiviöljyn tyypilliset ominaisuudet ja turvataan sen laatu. Se, että pakkaaminen tehdään maantieteellisesti rajoitetulla alueella on olennainen tekijä Mallorcan oliiviöljyn laadun ja erityisominaisuuksien suojan kannalta. Yhtä tärkeää on, että oliiviöljyn kuljettamista ja pakkaamista koskevia vaatimuksia soveltavat ja valvovat tuottajat ja sääntelyneuvoston valvontaelin. Niillä on Mallorcan oliiviöljyn käsittelyyn tarvittavat tieto ja tekniikka.

Koska Mallorca on saari, pakkaamattoman oliiviöljyn vienti tuotantoalueen ulkopuolelle edellyttää erittäin pitkää merikuljetusta. Mallorcan oliiviöljyn laatu ja sen muista oliiviöljyistä erottavat organoleptiset ominaisuudet saattavat vaarantua, jos kuljetus ei tapahdu asianmukaisella tavalla.

4.6 Yhteys maantieteelliseen alkuperään Historiallinen yhteys

Mallorcan saarella on viljelty, tuotettu ja kulutettu oliiviöljyä jo kauan.

Oliiviviljelmiin sekä oliiviöljyn valmistukseen ja vientiin viitataan ensimmäisen kerran 1200-luvulla Aragonin kuningaskunnan aikoihin. 1400-luvun puolessavälissä Mallorcan öljyä vietiin säännöllisesti ja jatkuvasti saarelta etenkin Etelä-Ranskaan. Oliivin viljely ja tuotanto lisääntyi 1500-luvulla, ja se oli kauan useiden Mallorcan tilojen pääasiallinen rikkauden lähde. Monilla tiloilla olikin oma öljymylly. Oliivinviljely yleistyi etenkin Mallorcan pohjoisosissa. 1500-luvun alussa kuninkaalle maksettavien oliivikymmenysten (osa sadosta) osuus kokonaistuotannosta oli 10 prosenttia, jota enemmän maksettiin vain vehnästä ja ohrasta. Mallorcan öljyllä oli 1600-, 1700- ja 1800-luvulla tärkeä asema saaren taloudessa sekä asukkaiden peruselintarvikkeena että kaupanvaihto- ja vientituotteena.

Mallorcan saaren tapoja ja elämää kuvataan hyvin Itävallan arkkiherttuan Ludwig Salvatorin kirjoittamassa teoksessa "Die Balearen in Wort und Bild geschildert", jonka hän kirjoitti oleskellessaan saarella 1800-luvulla ja jossa ylistetään mallorcalaisen neitsytoliiviöljyn laatua. Mallorcan oliiviöljyn laatua kiiteltiin erityisesti 1800-luvun toisella puoliskolla. Vuonna 1888 järjestetyssä Barcelonan maailmannäyttelyssä kansainvälinen tuomaristo antoi Mallorcan öljylle hopeamitalin.

Mainitut viitteet osoittavat, että Mallorca ja oliiviöljyn valmistaminen liittyvät tiiviisti toisiinsa. Tämän perusteella voidaan myös päätellä, että Mallorcan perinteiset viljelmät perustettiin noin 500 vuotta sitten ja että puut ovat kestäneet vuosisatoja. Ne eivät myöskään ole kärsineet suurista vitsauksista tai tulipaloista, joiden vuoksi viljelmiä olisi pitänyt uudistaa. Maisemaan olennaisesti kuuluva oliivipuu on niin kiinteästi juurtunut Mallorcalle, että kansanuskomuksissa mallorcalaisten oliivien vakuutetaan olevan tuhatvuotisia.

Luonnollinen yhteys

Mallorcan maaperän ominaisuuksien, jyrkän pinnanmuodostuksen, epäsäännöllisten sateiden ja oliivipuiden korkean iän vuoksi oliiveja tuotetaan vain rajallinen määrä. Oliivipuiden ikä vaikuttaa Mallorcalla valmistettavan öljyn erityisiin ominaisuuksiin, jotka eroavat muiden tuotantoalueiden öljyjen ominaisuuksista. Toisaalta Mallorcan saaren ilmasto suo oliivien sadonkorjuulle optimaaliset olosuhteet, ja sato voidaan korjata aikaisemmin kuin muilla oliivinviljelyalueilla.

Näiden kaikkien tekijöiden yhdistelmän sekä Mallorcan oliivilajikkeiden moninaisuuksien vuoksi öljyillä on erilaisia aistinvaraisia ominaisuuksia. Oliiviöljyt ovat makeita, jos niitä tuotetaan tammikuussa. Niiden hallitseva ominaisuus on oliivien makeus tai pehmeys, eikä niiden maku ole juuri lainkaan kitkerä tai polttava. Oliiviöljyt voivat olla myös hedelmäisiä, jos niitä tuotetaan vihreistä oliiveista. Niiden maku on hieman katkera ja pistävä.

Toisaalta on otettava huomioon, että Mallorcan oliivinviljely on saaren tiettyjen alueiden, kuten Serra de Tramuntanan, pääasiallinen maatalouden muoto. Oliivinviljely on suojellut saaren luontoa sekä estänyt aavikoitumista ja eroosiota. Samalla se on muokannut yhden Mallorcan saaren lumoavimmista maisemista.

4.7 Valvontaelin Nimi: Dirección General de Agricultura (Consejería de Agricultura y Pesca de les Illes Balears)

Osoite: Calle Foners, 10

E-07006 Palma de Mallorca

Dirección General de Agricultura myöntää Baleaarien saarten itsehallintoalueen laatunimitykset ja vastaa väliaikaisesti valvonnasta, kunnes alkuperänimityksen "Aceite de Mallorca" myöntävä sääntelyneuvosto täyttää standardin EN-45011 vaatimukset.

4.8 Merkintä: Etiketeissä ja vastaetiketeissä on oltava merkintä "Denominación de Origen Aceite de Mallorca".

Sääntelyneuvosto numeroi ja myöntää pakkauksiin, joissa alkuperänimityksellä suojattua oliiviöljyä pidetään kaupan, takuusinetin tai vastaetiketin. Tämä on liimattava pakkaukseen sääntelyneuvoston määrittämien standardien mukaisesti ja aina siinä muodossa, että se estää niiden uuden käytön.

Alkuperänimityksellä suojattujen öljyjen valmistusyritysten omissa etiketeissä on oltava selvästi näkyvillä alkuperänimityksen rekisterinumero sekä voimassa olevassa lainsäädännössä määrätyt yleiset tiedot.

4.9 Lainsäädännölliset vaatimukset - Joulukuun 2 päivänä 1970 annettu laki 25/1970 - Estatuto de la viña, del vino y de los alcoholes (/Laki viiniköynnöksistä, viinistä ja alkoholista)

- Maaliskuun 28 päivänä 1972 annettu asetus 835/1972 lain 25/1970 soveltamisesta

- Tammikuun 25 päivänä 1994 annettu määräys Espanjan lainsäädännön yhdenmukaistamisesta maataloustuotteiden ja elintarvikkeiden maantieteellisten merkintöjen alkuperänimitysten suojasta annetun asetuksen (ETY) N:o 2081/1992 kanssa.

- Lokakuun 22 päivänä 1999 annettu kuninkaan asetus 1643/1999, jossa säädetään suojattuja alkuperänimityksiä ja maantieteellisiä merkintöjä koskevien hakemusten jättämismenettelystä

EY-asiakirjanumero: ES/00263/2002.11.08.

Täydellisen asiakirja-aineiston vastaanottopäivä: 4. kesäkuuta 2003.